ግብጽ እና ሱዳን የሁለትዮሽ ግንኙነታቸውን ለማጠናከር የሚያስችል ምክክር አደረጉ
ግብጽ እና ሱዳን የሁለትዮሽ ግንኙነታቸውን ለማጠናከር የሚያስችል ምክክር አደረጉ ።የግብጽ ውጭ ጉዳይ ሚንስትር ሳሜህ ሹክሪ እና የሱዳን አቻቸው ኢብራሂም ጋንዱር  በውይይታቸው ለሁለቱ አገራት ግንኙነት እንቅፋት በሆኑ ጉዳዮች ላይ መምከራቸው ታውቋል፡፡ ሚንስትሮቹ በካይሮ እየተካሄደ ካለው የአረብ ሊግ ስብሰባ ጎን ለጎን ተገናኝተው ነው በሁለትዮሽ ጉዳዮች ላይ የመከሩት፡፡ግብጽና ሱዳን ግንኙነታቸው እንዲሻክር ምክንያት ከሆኑ ጉዳዮች አንዱ የናይል ውሃ አጠቃቀም ነው፡፡ ግብጽ ለዘመናት የዘለለ በናይል ውሃ ኢፍትሃዊ በሆነ መልኩ መጠቀሟ መቆም አለበት ያለችው ሱዳን ይህን በፍታሃዊ የውሃ አጠቃቀም ላይ አበክራ እየሰራች ካለችው ኢትዮጵያ ጎን መቆሟ ግብጽን አላስደሰታትም ፡፡ሁለቱ አገራት ከዚህ ባለፈ በደቡብ ግብጽ አከባቢ ሱዳን ይገባኛል የምትላቸው ሥፍራዎች እንዲሁም ሱዳን ከቱርክ ጋር የጀመረችው አዲስ የተጠናከረ ግንኙነት በቀይ ባህር ዙሪያ የበላይነት ለመያዝ በሚደረገው ጥረት ለሁለቱ አገራት ግንኙነት መሻከር ሌላው እንደምክንያት የሚደረደር ነው፡፡እናም የግብጽ እና ሱዳን የውጭ ጉዳይ ሚንስትሮች ቀዳሚ አድርገው የተወያዩበት ጉዳይ የታላቁ ህዳሴ ግድብ የግንባታ ሂደት የደረሰበት ደረጃ አንዱ እንደሆነ ተነግሯል፡፡ ከዚህ ባለፈ በርካታ ሳይግባቡባቸው የቀሩ እና መጠናከር ያለባቸው የሁለቱ አገራት ግንኙነት ጉዳዮች ላይ መክረዋል፡፡በውይይቱ የግብጽ የውጭ ጉዳይ ሚንስትር ሳሜህ ሹክሪ የሻከረውን ግንኙነት ለመመለስና ለመወያየት አገራቸው ቁርጠኛ መሆኗን ተናግረዋል፡፡ የግብጽ ውጭ ጉዳይ ሚንስቴር መስሪያ ቤት ባወጣው መግለጫ ባለፈው ጥር ወር ከአፍሪካ ህብረት ስብሰባ ጎን ለጎን ስለ ታላቁ ህዳሴ ግድብ በኢትዮጵያ ሱዳንና ግብጽ መካከል በአዲስ አበባ የተደረገው ስብሰባ ላይ የተደረሰው ስምምነት የደረሰበት ደረጃ በሁለቱ አገራት የውጭ ጉዳይ ሚንስትሮች ውይይት እንደተደረገበት አመላክቷል፡፡ሰኞ እለት በግብጽ የሱዳን አምባሳደር አብዱል መሀመድ አበድል ሀሊም ወደ ካይሮ ግብጽ ተመልሰዋል፡፡ በሁለቱ ጎረቤታሞች መካከል ከሁለት ወር ለዘለቀው ውጥረት ምን አልባት የአምባሳደሩ መመለስ እፎይታ ሊያመጣ ይችላል ተብሏል፡፡ሱዳን ታህሳስ ላይ ከካይሮ አምባሳደሯን ግልጽ ባልሆነ ምክንያት ወደ አገር ቤት እንዲመለሱ ማድረጓ ይታወሳል፡፡ምንም እንኳን ምክንያቱ አልታወቀም ቢባልም ለሱዳን እና ግብጽ ግንኙነት መበላሸት ቀይ ባህርን በምቹ ሁኔታ መቆጣጠር የምታስችለውን በተለይም ወደ አረብ አገራት ለመሻገር እምብርት የሆነችውን ሀላይብ የድንበርና ወደብ ከተማ ቱርክ እንድታለማት ሱዳን መፍቀዷ  እና  በአባይ ውሃ አጠቃቀም ላይ ምንም አይነት ጥያቄ እንዲነሳባት በማትፈልገው ግብጽ ላይ ይሄው ጥያቄ መጠንከሩ እንደሆነ ይታወቃል፡፡በአባይ ውሃ አጠቃቀም ዙሪያ ኢትዮጵያ ሱዳን እና ግብጽ መካከል የሚደረገው ውይይት አንድ ምዕራፍ የነበረው እና ከሶስት ሳምንት በፊት በሱዳን ካርቱም  የውጭ ጉዳይ ሚንስትሮች፣ የውሃ ሚንስትሮች እና ሌሎች ጉዳዩ የሚመለከታቸው የአገራቱ ከፍተኛ የስራ ሀላፊዎች ሊያደርጉት የነበረው ስብሰባ በጠቅላይ ሚንስትር  ኃይለ ማሪያም የስራ መልቀቂያ ጥያቄ ምክንያት ወደ ሌላ ጊዜ መተላለፉ ይታወሳል፡፡( ምንጭ: ሚድል ኢስት ሞኒተር)